2019 m. gegužės mėn. 3 d. Bendrijos

narių eilinio visuotinio susirinkimo

Priedas Nr. 3

**SODININKŲ BENDRIJOS „DVARČIONYS“**

**VIDAUS TVARKOS TAISYKLĖS**

**I. BENDROSIOS NUOSTATOS**

1. Sodininkų bendrijos „Dvarčionys“ (toliau – Bendrija) vidaus tvarkos taisyklės (toliau – taisyklės) nustato vidaus tvarką Bendrijai priskirtoje mėgėjiškų sodų teritorijoje.
2. Bendrijos taisyklėse nustatytas ramybės laikas nakties metu, mėgėjiško sodo teritorijos ir sodų sklypų tvarkymo bei naudojimo reikalavimai, atliekų tvarkymo reikalavimai, sodo sklype leidžiamų laikyti smulkių naminių gyvūnų (triušių, šunų, kačių, nutrijų, paukščių, bičių ir kt.) laikymo tvarka ir sąlygos, bendrojo naudojimo objektų priežiūros bei naudojimo tvarka ir sąlygos, Bendrijoje gyvenančio ar sklypą išsinuomojusio asmens teisės ir pareigos, bei kiti sodininkams svarbūs bendro gyvenimo klausimai.
3. Bendrijos taisykles tvirtina Bendrijos narių susirinkimas, pasirašo Bendrijos narių susirinkimo įgaliotas asmuo. Taisyklės skelbiamos viešai Bendrijos įstatų nustatyta tvarka.
4. Bendrijos taisyklės yra privalomos visiems asmenims, įsigijusiems ar kitu teisiniu pagrindu naudojantiems mėgėjiško sodo sklypą Bendrijos mėgėjiškų sodų teritorijoje.
5. Bendrijos narys, nuomodamas ar kitu teisiniu pagrindu leidęs naudoti savo mėgėjiško sodo sklypą tretiesiems asmenims, privalo jį/juos supažindinti su Bendrijos taisyklėmis ir apie tai informuoti Bendrijos valdybą.
6. Bendrija savo veikloje vadovaujasi Lietuvos Respublikos Sodininkų bendrijų įstatymu ([Žin., 2004, Nr. 4-40](https://www.e-tar.lt/portal/lt/legalAct/TAR.FD474D5CE327/GxzLFGDhqy)), Lietuvos Respublikos Žemės įstatymu ([Žin., 1994, Nr. 34-620](https://www.e-tar.lt/portal/lt/legalAct/TAR.CC10C5274343/UtTBSSsNro)), Lietuvos Respublikos Žemės mokesčio įstatymu ([Žin., 1992, Nr. 128-0](https://www.e-tar.lt/portal/lt/legalAct/TAR.D267FBDC094B/NGSVNHYWKg)), Lietuvos Respublikos Teritorijų planavimo įstatymu ([Žin., 1995, Nr. 107-2391](https://www.e-tar.lt/portal/lt/legalAct/TAR.26B563184529/sTmEVvIFTO)), Lietuvos Respublikos Atliekų tvarkymo įstatymu ([Žin., 1998, Nr. 61-1726](https://www.e-tar.lt/portal/lt/legalAct/TAR.8D38517814F1)), Lietuvos Respublikos Aplinkos apsaugos įstatymu ([Žin., 1992, Nr. 20-0](https://www.e-tar.lt/portal/lt/legalAct/TAR.E2780B68DE62/FJOInnNaTi)), Lietuvos Respublikos Aplinkos ministro įsakymais, Lietuvos Respublikos Aplinkos ministro įsakymu „dėl aplinkos apsaugos reikalavimų lauko sąlygomis deginant augalus ar jų dalis patvirtinimo ([Žin., 1999, Nr. 75-2284](https://www.e-tar.lt/portal/lt/legalAct/TAR.EF89A9CDE76D/nwltRjaPnb)), Lietuvos Respublikos Civiliniu kodeksu ([Žin., 2000, Nr. 74-2262](https://www.e-tar.lt/portal/lt/legalAct/TAR.8A39C83848CB)), Lietuvos Respublikos Administracinių nusižengimų kodeksu ([TAR, 2015, Nr. 11216](https://www.e-tar.lt/portal/lt/legalAct/4ebe66c0262311e5bf92d6af3f6a2e8b/asr)), Lietuvos Respublikos Darbo kodeksu ([TAR, 2016, Nr. 23709](https://www.e-tar.lt/portal/lt/legalAct/f6d686707e7011e6b969d7ae07280e89/asr)), Lietuvos Respublikos vyriausybės nutarimais, kitais įstatymais, teisės aktais, statybų standartais, Bendrijos įstatais (toliau - įstatai), šiomis taisyklėmis.

**II. VIDAUS ORGANIZACINĖ TVARKA**

1. Bendrija yra atitinkamo administracinio vieneto bendruomenės dalis, visapusiškai plėtojanti mėgėjišką sodininkystę, puoselėjanti ir tausojanti gamtą ir kraštovaizdį. Bendrija yra ribotos civilinės atsakomybės pelno nesiekiantis viešasis juridinis asmuo, kurio tikslas – įgyvendinti sodininkų bendrąsias teises ir pareigas, susijusias su mėgėjiškų sodų teritorijos ir joje esančių bendrojo naudojimo objektų valdymu, priežiūra ir naudojimu.
2. Bendrija savo veikloje veikia vadovaudamasi savo narių solidarumo, lygiateisiškumo, demokratiškumo ir tarpusavio susitarimo bei pagalbos principais.
3. Bendrijos veiklai vadovauja Bendrijos valdyba, kuri priima sprendimus įstatuose nurodytos kompetencijos ribose visais klausimais, susijusiais su kasdieniniais organizaciniais Bendrijos ūkinės ir socialinės veiklos klausimais bei problemų sprendimu.
4. Mėgėjiška sodininkystė – veikla, kurios tikslas sodo sklype susikurti aktyvaus poilsio ir gyvenimo sąlygas, išsiauginti ar pasigaminti žemės ūkio produktų (vaisių, uogų, daržovių, gėlių, bitininkystės ir kitų produktų), taip pat tvarkyti kraštovaizdį ir naudotis juo rekreacijai, puoselėti ir tausoti jo išteklius.
5. Sodininkas – fizinis asmuo, nuosavybės ar kitomis teisėmis valdomame žemės sklype užsiimantis mėgėjiška sodininkyste.
6. Bendrijoje galima vykdyti tik tokią veiklą, kuri yra susijusi su mėgėjiška sodininkyste. Bet kokia kita ūkinė – komercinė veikla, kuri nėra tiesiogiai susijusi su mėgėjiška sodininkyste, gali būti vykdoma tik gavus Bendrijos susirinkimo pritarimą.
7. Dokumentų ir kitos informacijos apie Bendrijos veiklą pateikimo nariams / ne nariams tvarka patvirtinta Bendrijos įstatuose.
8. Bendrijos nario / ne nario prašymai, skundai, Bendrijos valdybai pateikiami Bendrijos įstatų nustatyta tvarka.

**III. BENDROJO NAUDOJIMO OBJEKTŲ VALDYMO IR PRIEŽIŪROS REIKALAVIMAI**

1. Bendrojo naudojimo objektais Bendrijoje laikomi:
   1. Bendrijos keliai, gatvės, gatvių ženklai;
   2. Įvažiavimą į Bendrijos teritoriją žymintys elektriniai vartai bei tvoros;
   3. Vandentiekio bokštas, vandentiekio vamzdynai, gręžiniai (jeigu tokie yra);
   4. Bendrijos skelbimų lentos;
   5. Bendrijos bendrojo naudojimo žemė;
   6. Komunalinių atliekų konteinerių laikymo aikštelė;
   7. Kiti bendrojo naudojimo objektai ir infrastruktūra, kurių sąrašą sudaro valdyba.
2. Bendrojo naudojimo objektai valdomi ir prižiūrimi Bendrijos valdybos pagal Bendrijos susirinkimo priimtus sprendimus, laikantis teisės aktų nustatytų reikalavimų.
3. Bendrojo naudojimo objektai atnaujinami (remontuojami ir rekonstruojami) vadovaujantis Bendrijos susirinkimo patvirtintu ilgalaikiu bendrojo naudojimo objektų priežiūros ir atnaujinimo planu.

**IV. BENDRIEJI REIKALAVIMAI**

1. Bendrijos sodo teritorijoje nustatomas ramybės laikas nuo 22 val. iki 7 val. ryto. Ramybės metu draudžiama triukšmauti, važinėti didelį triukšmą skleidžiančiomis transporto priemonėmis ar kitaip trikdyti sodininkų ramybę.
2. Bet kuriuo paros laiku naudojami radijo ir vaizdo grotuvai / aparatai turi veikti taip, kad neviršytų leistino garso lygio, nekeltų triukšmo ir netrukdytų kaimyninio sklypo šeimininkui.
3. Bendrijos valdyba turi užtikrinti, kad prie įvažiavimo į Bendrijos sodų teritoriją būtų tvarkingos informacinės – skelbimų lentos su Bendrijos pavadinimu, sklypų schemomis, sklypų numeriais.
4. Skelbimų lentos skirtos ir naudojamos informuoti Bendrijos narius apie Bendrijos veiklą ir joje vykstančius įvykius. Kiti skelbimai, skelbimų lentose, gali būti skelbiami jei tai netrukdo Bendrijos skelbiamai informacijai.
5. **Bendrijos skelbimų lentose draudžiama:**
   1. skelbti informaciją, kuri žeistų kurią nors visuomenės grupę (grupes) ir/arba konkretų asmenį, jo lytį, rasę, tautybę, kalbą, kilmę, socialinę padėtį, tikėjimą, politines pažiūras ir pan.;
   2. nuimti, užklijuoti ar kitais būdais paslėpti Bendrijos valdybos pranešimus;
   3. skelbimo tvirtinimui naudoti sunkiai nuvalomas ar skelbimų lentą nepataisomai gadinančias tvirtinimo priemones.
6. Kad Bendrijos teritorijoje būtų lengviau orientuotis užsakytam transportui, kurjeriams ir net svečiams kiekvieno sklypo savininkas turi prie namo (nesant namo, prie kito laikino statinio) pritvirtinti namo numerį, kuris būtų aiškiai matomas, esant galimybei gali būti pritvirtinta lentelė ir su gatvės pavadinimu.
7. Bendrijos nariai tarpusavio bendravime laikosi tarpusavio supratimo, pagarbos ir draugiškumo normų, geranoriškai spręsdami kylančias problemas ir nesutarimus.
8. Sodininkai privalo rūpintis gamtos apsauga, laikytis įstatymų ir kitų aplinkos apsaugos reikalavimų. Saugoti ir prižiūrėti bendrojo naudojimo plotuose augančius medžius ir krūmus bei kitą augaliją, globoti gyvūniją.
9. Bendrijos bendro naudojimo plotai tvarkomi visuomeninėmis talkomis, kuriose Bendrijos narių dalyvavimas yra savanoriškas.
10. Siekiant įgyvendinti Bendrijos veiklos tikslus, kuriais siekiama tobulinti ir plėtoti mėgėjišką sodininkystę, gali būti organizuojamos geriausiai tvarkomų pavyzdingų sodų sklypų apžiūros ir konkursai. Konkursams ir apžiūroms organizuoti valdymo organas sudaro vertinimo komisiją bei patvirtina konkurso ar apžiūros nuostatus. Komisija įvertina visus gerai besitvarkančius sklypus ir išrenka geriausius. Konkurse ar apžiūroje dalyvauja užsiregistravę sodo sklypai.
11. Mėgėjiško sodo teritorijoje bet koks statinys ar jo rekonstrukcija privalo būti atliekami vadovaujantis LR statybų įstatymų nuostatų ([Žin., 1996, Nr. 32-788](https://www.e-tar.lt/portal/lt/legalAct/TAR.F31E79DEC55D)).
12. Medžius ir krūmus mėgėjiško sodo teritorijoje sodininkai tvarko ir prižiūri LR želdynų įstatymo ([Žin., 2007, Nr. 80-3215](https://e-seimas.lrs.lt/portal/legalAct/lt/TAD/TAIS.301807)) ir jo įgyvendinamųjų teisės aktų nustatyta tvarka.
13. **Bendrijoje draudžiama:**
    1. laikyti statybines ir kitas medžiagas, teršiančias aplinką ir kitaip trukdančias gretimų sklypų naudotojams;
    2. šiukšlinti;
    3. laikyti ir krauti dėžes bei įvairią techniką, neeksploatuojamas, techniškai netvarkingas autotransporto priemones ar jų dalis;
    4. teršti atliekomis, kitokiais nešvarumais, statybiniu laužu, automobilių dalimis upes, ežerus ir kitus vandens telkinius bei jų apsaugines zonas;
    5. užsiimti bet kokia veikla, kuri gali sukelti aplinkos užterštumą ir skatinti parazitų ar graužikų veisimą;
    6. auginti ir dauginti genetiškai modifikuotus organizmus, augalus ir jų sėklas.

**V. MĖGĖJIŠKO SODO TERITORIJA IR JOS TVARKYMO REIKALAVIMAI**

1. Bendrijos teritoriją sudaro sodininkų naudojama nuosavybės ar kitomis teisėmis valdomų sklypų ir bendrojo naudojimo žemė, kuri teisės aktais buvo skirta mėgėjiškai sodininkystei plėtoti (kolektyviniams sodams steigti) arba priskirta pagal vėliau patikslintą Bendrijos teritorijos žemėtvarkos projektą ar kitą teritorijų planavimo dokumentą.
2. Mėgėjiško sodo sklypas (toliau – sodo sklypas) – mėgėjiško sodo teritorijoje pagal žemėtvarkos projektą ar kitą teritorijų planavimo dokumentą suformuotas ir pažymėtas riboženkliais žemės sklypas. Atliekant sklypo geodezinius matavimus, matavimo metu turi dalyvauti gretimų sklypų savininkai arba jų įgalioti asmenys, o taip pat Bendrijos pirmininkas ar Bendrijos valdybos narys.
3. Sodo sklypo sujungimas gali būti vykdomas pagal planavimo dokumentus (žemėtvarkos projektus arba sklypų formavimo, pertvarkymo projektus).
4. Vadovaujantis LR žemės įstatymu, mėgėjiško sodo teritorija yra priskiriama žemės ūkio paskirties žemei.
5. Sodininkas sodo sklype gali užsiimti tik tokia veikla, kuri atitinka mėgėjiškos sodininkystės tikslus, t. y. laisvalaikio veikla turint tikslą sodo sklype susikurti aktyvaus poilsio sąlygas, išsiauginant ar pasigaminant žemės ūkio produktų (vaisių, uogų, daržovių, gėlių, bitininkystės ir kitų produktų), taip pat tvarkyti kraštovaizdį ir naudotis juo rekreacijai, puoselėti ir tausoti jo išteklius. Nesant Bendrijos narių susirinkimo pritarimui, Bendrijos teritorijoje ar privačiuose sklypuose statyti komercinės paskirties pastatus, taip pat užsiimti bet kokia ūkine-komercine veikla, kuri prieštarauja mėgėjiškiems sodininkystės tikslams, draudžiama.
6. Atliekų tvarkymas mėgėjiško sodo teritorijoje vykdomas vadovaujantis LR vietos savivaldos ir atliekų tvarkymo įstatymais. Už komunalinių atliekų tvarkymo sistemos organizavimą, įskaitant įmokas už komunalinių atliekų tvarkymą, formos nustatymą, jos dydžio apskaičiavimą, atsakinga vietos savivaldos institucija. Vietinę rinkliavą už komunalinių atliekų surinkimą iš atliekų turėtųjų ir atliekų tvarkymą, lengvatas rinkliavos mokėtojams savivaldybės teritorijoje turi teisę nustatyti tik savivaldybės taryba savo sprendimu. Rinkliavos dydis nustatomas vietinės rinkliavos nuostatuose. Nustatydamos vietines rinkliavas, savivaldybių tarybos tuo pačiu nustato ir jas privalančius mokėti subjektus.
7. Sodininkas privalo laiku ir tinkamai tvarkyti savo žemės sklypą, palaikyti švarą ir tvarką, naikinti piktžoles (pienes, usnis, sosnovskio barščius ir kt.), kovoti su augalų ligomis ir kenkėjais.
8. Sodo sklype išravėtos piktžolės ir kitos organinės atliekos **negali būti metamos** ant kelių, takų ar kitų bendrojo naudojimo plotų, į mišrių buitinių atliekų konteinerius, jos turi būti kompostuojamos arba savo lėšomis išvežamos į patvirtintas komposto gamybos įmones.
9. Sodo sklypas turi būti tvarkomas taip, kad jame naudojamos tvarkymo ir priežiūros priemonės ir metodai nekeltų žalos Bendrijai, neblogintų Bendrijos teritorijos estetinio vaizdo, nedarytų žalos aplinkos gamtai ir kaimyninių sklypų naudotojams.
10. Sodo sklype turi būti palaikoma švara ir tvarka, naikinamos piktžolės, kovojama su augalų ligomis ir kenkėjais.
11. Bioskaidžios sodo atliekos (daržovių stiebai, lapai, šaknys, nupjauta žolė, piktžolės, vaismedžių ir krūmų lapai, vaisiai ir uogos ir pan.) turi būti kompostuojamos specialiai įrengtose kompostinėse ar komposto sandėliavimo dėžėse.
12. Mažagabaritinės neorganinės kilmės atliekos turi būti surenkamos ir dedamos į atliekų rūšiavimo konteinerius arba išvežamos į įrengtus sąvartynus.
13. Surenkant ir išvežant atliekas, draudžiama:
    1. Versti atliekas tam tikslui nepritaikytose vietose;
    2. Deginti atliekas konteineriuose bei kitose tam neskirtose vietose.
14. Tokios organinės trąšos kaip gyvulių mėšlas, durpės ar pan. turi būti sandėliuojamos sodo sklype ir ne vėliau kaip per 3 dienas įterptos į dirvą arba izoliuojamos nuo poveikio aplinkai (apdengiamos polietilenu, apkasamos žeme ir kt.). Fekalines trąšas vežti į Bendrijos teritoriją ir naudoti augalų tręšimui griežtai draudžiama.
15. Tualetai ir komposto dėžės ar duobės turi būti įrengiamos nuošaliose sklypų vietose, toliau nuo paviršinių vandens telkinių, visais atvejais kad jos nekeltų žalos kaimyninių sklypų savininkams ar kitiems asmenims ir aplinkai.
16. Lauko tualetai ir pamazgų duobės turi būti nuolat valomos pagal sanitarinius higienos reikalavimus. Lauko tualetai turi būti švarūs, tvarkingi ir dezinfekuojami ne rečiau kaip 1 kartą per savaitę.
17. Sodininkų įsigyti atliekų konteineriai turi būti tvarkomi ir prižiūrimi taip, kad šiukšlės juose nesikauptų per ilgai, kad laukiniai ar naminiai gyvūnai negalėtų jų lengvai išversti. Užtikrinti savalaikį jų išvežimą pagal sodininko pasirašytą individualią atliekų išvežimo sutartį arba šiukšlės, jas išrūšiavus, turi būti išpiltos Bendrijos nustatytose buitinių atliekų laikymo vietose.
18. Sodininkai ir kiti asmenys mėgėjiško sodo teritorijoje be Bendrijos valdybos leidimo savavališkai nereguliuoja, nekeičia, neremontuoja mėgėjiško sodo teritorijos bendrosios inžinerinės įrangos, bendrųjų konstrukcijų, bendrojo naudojimo patalpų ir objektų.
19. Sodiniai visais atvejais neturi daryti žalos kaimyninio sklypo naudotojams. Mažesniu atstumu jie gali būti sodinami esant rašytiniam kaimyninių sodo sklypų savininkų susitarimui.
20. Dekoratyvinės gyvatvorės, medžiai turi būti sodinami ir prižiūrimi taip, kad užaugusios jų šakos nesiskverbtų į kaimyninį sklypą ar bendrojo naudojimo žemę.
21. Ribos tarp sodininkų žemės sklypų ir bendrojo naudojimo žemės gali būti pažymimos 1,8 metro aukščio tvora.
22. Kaip sodo sklypas bus atskirtas nuo kaimyninio sklypo, sprendžia patys sodo sklypų savininkai bendru sutarimu, laikantis statybos techninio reglamento STR1.01.07:2002 reikalavimų.
23. Nesutarimai dėl tvoros aukščio, vietos sklype, augalų atstumo ir kita sprendžiami sklypo savininkų bendru sutarimu. Nesutarus, sklypų savininkai iškilusius ginčus sprendžia įstatymų nustatyta tvarka.
24. Sodininkas savo sklype gali įsirengti lauko laužą, tačiau jis turi būti įrengtas saugiu atstumu nuo lengvai užsidegančių daiktų (tvorų, sausų šakų ar žolių krūvų, namų ir pan.) taip pat, kai jis naudojamas, privalomas nuolatinis ugnies stebėjimas. Lauže griežtai draudžiama deginti sprogias medžiagas, padangas, tepalus ir kitas šiukšles, kurių dūmai terštų orą. Bendrijos valdyba turi teisę patikrinti laužo įrengimo vietą sklype ir jai neatitikus saugumo reikalavimų, pareikalauti, kad sodininkas laužą panaikintų arba perkeltų į saugesnę sklypo vietą.
25. Draudžiama sandėliuoti bet kokias medžiagas, žemes, žvyrą, statybines medžiagas bet kokiam laikui ant gatvių, takelių, sodo pakraščiuose, bendro naudojimo plotuose, išversti šiukšles miške ir jo pakraščiuose.
26. Poilsiaujant bendrijos teritorijoje ar jai priklausančiose bendro naudojimo teritorijose privaloma laikytis tvarkos, nepalikti šiukšlių, stiklo ir kitos taros, nelaužyti ir nenaikinti sodo augalų, gyvūnų bei Bendrijos bendro naudojimo daiktų. Pastebėjus pažeidėjus apie tai informuoti Bendrijos valdybą ir/arba artimiausią aplinkos apsaugos inspektorių.

**VI. BENDRIJOS VANDENTIEKIS IR ELEKTRA**

1. Iš Bendrijos tinklų tiekiamas vanduo turi būti naudojamas saikingai. Vienu metu laikyti atsuktas (užžiedinti) nuosavo vandentiekio tinklais tiekiamo vandens ir bendrijos tinklais tiekiamo vandens sklendes draudžiama.
2. Bendrijos vandentiekio tinklai, einantys per sodininko nuosavybės teise priklausančio sklypo teritoriją, turi būti prižiūrimi, tvarkomi sodininko lėšomis. Jei sodininkas nori atsijungti nuo Bendrijos vandentiekio, tai jis padaryti turi pats bei raštu apie tai informuoti Bendrijos valdybą.
3. Pastebėjus tinklų pažeidimą, bet kokio pobūdžio vandens nuotėkį, galimą neteisėtą prisijungimą prie Bendrijos vandentiekio, tuoj pat privaloma pranešti Bendrijos valdybai.
4. Bendrijos vandentiekis esantis Juodvarnių Sodų 12 – ojoje g., Juodvarnių Sodų 19 – osios g. privažiavime iki vandenvietės vartų, sklendės ir šulniai ties kiekvienos gatvės pradžia, Bendrijos vandens gręžinys (-iai) ir įranga prižiūrimi ir remontuojami Bendrijos lėšomis.
5. Bendrijos gatvėse, nuosavomis lėšomis įrengti požeminio vandentiekio tinklai prižiūrimi, remontuojami savininkų lėšomis.
6. Sodininkai, kurie pageidauja prisijungti prie vandens tiekimo tinklų turi gauti raštišką patvirtinimą iš savininkų, kurie savo lėšomis įsirengė tiekimo tinklus, bei įvertinus, kad prisijungiantysis neturi įsiskolinimų Bendrijai, Bendrijos valdyba duoda raštišką leidimą prisijungiančiajam savo lėšomis prisijungti prie tinklų.
7. Bendrijos nariai už sunaudotą elektros energiją atsiskaito su elektros tiekėjais individualiai.

**VII. BENDRIJOS KELIAI IR GATVĖS**

1. Kelias – inžinerinis statinys, skirtas transporto priemonių ir pėsčiųjų eismui. Bendrijos vidaus keliai pažymėti Bendrijos generaliniame plane. Kelias, kuriam suteiktas pavadinimas – gatvė.
2. Bendrijos kelio danga, plotis konfigūracija, ženklinimas ir kita yra įtvirtinta bendrojo naudojimo objektų sąraše, Bendrijos generaliniame plane, kadastrinių matavimų byloje ir kituose dokumentuose.
3. Bendrijos keliuose ir gatvėse galioja ir taikomi kelių eismo taisyklių reikalavimai.
4. Mechaninės transporto priemonės greitis bendrijos teritorijoje negali viršyti 20 km/val.
5. Mechaninės transporto priemonės bendrijos teritorijoje turi būti laikomos sodo sklype arba tam įrengtose aikštelėse. Laikyti mechanines transporto priemones pakelėse, ant bendro naudojimo kelių, be avarinių ženklų taip, kad šios trukdytų laisvam kitų transporto priemonių ar pėsčiųjų eismui - draudžiama.
6. Bendrijos keliais ir gatvėmis, be Bendrijos pirmininko leidimo, draudžiama važinėti sunkiasvorėmis mechaninėmis transporto priemonėmis (virš 3,5 tonos). Už Bendrijos kelių ar gatvių sugadinimą ar padarytą žalą atsako sklypo, į kurį važiavo mechaninė transporto priemonė, savininkas. Padaryta žala Bendrijai atlyginama pagal Bendrijos pateiktą sąskaitą arba žala atlyginama natūra (sugadinto turto atstatymas). Žalos sodininkui atlyginimo klausimai sprendžiami bendru šalių sutarimu.
7. Pavasarį ir rudenį, kai keliai įmirkę, įvažiuoti į sodo teritoriją su sunkiasvoriu mechaniniu transportu, t. y. sunkvežimiais ar traktoriais, kurių masė didesnė kaip 3,5 tonos, draudžiama. Išskirtiniais atvejais sklypo savininkas turi teisę, raštu, kreiptis į Bendrijos valdybą, bei raštu gauti leidimą sunkiasvoriui transportui įvažiuoti į Bendrijos teritoriją.
8. Bendrijos valdyba, gavusi pranešimą apie šios tvarkos nuostatų pažeidimą (-us), turi teisę surašyti padarytos žalos Bendrijai aktą. Bendrijos pirmininkas, vadovaudamasis aktu, kreipiasi į Bendrijos gyventoją, kurio užsakymu, be suderinimo su Bendrijos valdyba, sunkiasvoris transportas įvažiavo į Bendrijos teritoriją su reikalavimu atlyginti Bendrijos bendro naudojimo turtui padarytą žalą.
9. Bendrijos valdyba ir/ar sodininkas, kurio turtas buvo sugadintas, Bendrijos gyventojui neatlyginus padarytos žalos, turi teisę kreiptis į teismą bei antstolius dėl padarytos žalos išieškojimo.
10. Bendrijos gatvių ir kelių priežiūros darbus (užlyginti duobes, provėžas, suprofiliuoti dangą, nuolat lyginti atsiradusias duobes) organizuoja Bendrijos valdyba.
11. Be Bendrijos susirinkimo sprendimo draudžiama uždaryti, užtverti ar kitaip apriboti sodo kelius, gatves ir pravažiavimus.
12. Bendrijos keliai ir išvažiavimai iš sodo teritorijos turi būti tvarkomi taip, kad prireikus į ją, atlikdami savo pareigas, galėtų patekti priešgaisrinės saugos, policijos, greitosios pagalbos ir kitų specialiųjų tarnybų darbuotojai.
13. Sodininkas, norintis perkasti Bendrijos kelią ar gatvę, atlikti kitus darbus šalia kelio, kurie gali turėti įtakos kelio būklei, darbus turi suderinti su Bendrijos valdyba. Sugadinus kelią, sodininkas, kuris atliko ar kurio užsakymu buvo atlikti tokie darbai, privalo atlyginti padarytą žalą pagal Bendrijos pateiktą sąskaitą ir/arba atkurti sugadintą infrastruktūrą.
14. Sklypų savininkai tvarko ir prižiūri ties jų sklypo ribos esančią žaliąją veją prie gatvės. Už sodo sklypo ribos, gatvės pusėje, draudžiama sodinti gyvatvorę bei kitus augalus, taip pat įtaisyti medžio konstrukcijas, akmenis, ar kitus kietus daiktus, mažinančius gatvės plotą ir galinčius padaryti žalos transporto priemonėms.
15. Kelių ženklai, gatvių ženklinimas ir kiti Bendrijos teritorijoje esantys ženklai yra Bendrijos nuosavybė.
16. Įvažiavimą į Bendrijos teritoriją žymintys vartai yra Bendrijos nuosavybė.
17. Be Bendrijos valdybos leidimo draudžiama vartus remontuoti, keisti ar vykdyti bet kokius kitus nesuderintus darbus.
18. Vartai yra remontuojami ir atnaujinami pagal ilgalaikį (metinį) bendrojo naudojimo objektų planą.

**VIII. GYVŪNŲ LAIKYMAS IR PRIEŽIŪRA**

1. Sodininkas turi teisę laikyti smulkius paukščius, bites bei kitus smulkius gyvūnus, jei jie laikomi specialiuose aptvaruose, griežtai laikantis sanitarijos bei veterinarijos taisyklių, neteršia aplinkos, nedaro žalos aplinkai, nesukelia nepatogumų kaimynų darbui ir poilsiui (neskleidžia nemalonaus kvapo, nekelia neleistino triukšmo).
2. Mėgėjiško sodo teritorijoje gyvūnai laikomi vadovaujantis Valstybinės maisto ir veterinarijos tarnybos direktoriaus įsakymu dėl gyvūnų laikymo savivaldybių teritorijų gyvenamosiose vietovėse tvarkos aprašu ([Žin., 2013, Nr. 48-2427](https://e-seimas.lrs.lt/portal/legalAct/lt/TAD/TAIS.448324)) bei Vilniaus miesto savivaldybės administracijos direktoriaus įsakymu dėl gyvūnų laikymo Vilniaus miesto savivaldybės teritorijoje taisyklėmis ([TAR, 2016, Nr. 28301](https://www.e-tar.lt/portal/lt/legalAct/e5fdfdf0bb9811e688d0ed775a2e782a)).
3. Pavojingi ir kovingi šunys bei kovinių ir pavojingų šunų mišrūnai laikomi vadovaujantis Pavojingų šunų įvežimo, įsigijimo, veisimo, dresavimo, prekybos, laikymo ir kovinių šunų bei kovinių ir pavojingų šunų mišrūnų laikymo tvarkos apraše, patvirtintame Valstybinės maisto ir veterinarijos tarnybos direktoriaus įsakymu nustatyta tvarka ([Žin., 2013, Nr. 41-2032](https://e-seimas.lrs.lt/portal/legalAct/lt/TAD/TAIS.446888?jfwid=q8i88lu8x)).
4. Gyvūnų laikymas ir priežiūra Bendrijos teritorijoje vykdomas laikantis šių reikalavimų:
   1. sodo sklype leidžiama laikyti smulkius naminius gyvūnus (triušius, nutrijas, šunis, paukščius ir kt.);
   2. gyvūnų savininkai privalo užtikrinti, kad jiems priklausantys gyvūnai nesužeistų žmonių ar kitų gyvūnų, nedarytų žalos kitų savininkų turtui;
   3. gyvūnų savininkai turi rūpintis, kad jie neterštų aplinkos;
   4. gyvūnai Bendrijos teritorijoje negali būti palaidi, jie turi būti pririšti, uždaryti specialiai jiems įrengtuose voljeruose, narvuose ar kitose gyvūnui laikyti skirtuose įrenginiuose;
   5. šunys gali būti palaidi gerai aptvertoje, užrakintoje, bei specialiu ženklu su užrašu – „palaidas šuo“ pažymėtoje, sodininko sklypo teritorijoje;
   6. šunys pasivaikščiojimų metu turi būti vedami su pavadėliu, agresyvesnis šuo turi turėti antsnukį, šeimininkas turėti vienkartinį maišelį šuns ekskrementams surinkti;
   7. šuns šeimininkas privalo turėti šuns registracijos pažymėjimą, pasą ar veterinarinės tarnybos pažymėjimą;
   8. sodo sklype šuo turi būti pririšamas taip, kad neprieitų prie kaimynų sklypo ribos, nebent gaunamas raštiškas kaimyno sutikimas;
   9. voljerai turi būti prižiūrimi, valomi, plaunami ir dezinfekuojami taip, kad juose nebūtų ekskrementų, nedvoktų, kad gyvūnai būtų apsaugoti nuo parazitų ir ligų;
   10. gyvūnai turi būti prižiūrimi, skiepijami, patologiškai nesiseiliojantys. Ligoti gyvūnai turi būti nedelsiant gydomi. Tokių gyvūnų kontaktas su kitais gyvūnais draudžiamas;
   11. gyvūnų savininkai turi užtikrinti, kad jų laikomi gyvūnai nekeltų triukšmo, galinčio sutrukdyti žmonių ramybę, viešą rimtį.
5. Mėgėjiško sodo teritorijoje pastebėjus palaidą šunį, katę ar kitą panašų naminį gyvūną, informuojamas jo savininkas, jei yra žinoma. Jei gyvūno šeimininkas nežinomas, kreipiamasi į bešeimininkių gyvūnų prieglaudą.
6. Norint užsiimti bitininkyste ar kitą sveikatos būklei galinčia pakenkti veikla, reikia gauti aplinkinių kaimynų rašytinį sutikimą. Bičių laikytojas turi laikytis Bitynų, bitininkystės produktų ir bičių užkrečiamų ligų kontrolės reikalavimų, patvirtintų valstybinės maisto ir veterinarijos tarnybos direktoriaus įsakymu ([Žin., 2005, Nr. 38-1266](https://e-seimas.lrs.lt/portal/legalAct/lt/TAD/TAIS.252959?jfwid=q8i88m5cu)).
7. Prie įėjimo į žemės valdos teritoriją, kurioje laikomi aviliai su bičių šeimomis, matomoje vietoje turi būti ne mažesnis kaip 8 (aštuonių) cm pločio ar skersmens įspėjamasis ženklas su užrašu, pvz. „Atsargiai bitės“.

**IX. KOMISIJŲ SUDARYMAS**

1. Bendrijos reikalų sprendimui, kai būtinos specialios žinios, įgūdžiai, atitinkama kvalifikacija ar asmeninės savybės, Bendrijos narių susirinkimo ar Bendrijos valdybos sprendimu gali būti sudaromos komisijos.
2. Narystė komisijoje yra savanoriška. Komisijos narių skaičius neribojamas, tačiau komisijoje negali būti lyginis narių skaičius. Komisijos nariai iš savo tarpo renka komisijos pirmininką.
3. Komisijos pirmininkas organizuoja komisijos darbą, turi pagrindinio balso teisę komisijos narių nuomonėms išsiskyrus.
4. Komisija turi teisę gauti jai pavesto klausimo sprendimui būtinus dokumentus, kviesti į komisijos posėdžius Bendrijos narius / ne narius, prašyti Bendrijos valdybos ar Bendrijos narių susirinkimo komisijos darbui reikalingų finansinių išteklių.
5. Komisija, išnagrinėjusi pavestą klausimą, surašo išvadą, kurią pateikia ją sudariusiam Bendrijos valdybai.

**X. ATSISKAITYMO SU BENDRIJA TVARKA**

1. Bendrijos narių susirinkimas nustato Bendrijos mokesčius ir jų dydžius. Bendrijos turtas valdomas, naudojamas, juo disponuojama įstatymų ir Bendrijos įstatų nustatyta tvarka.
2. Bendrijos mokesčiai yra:
   1. Bendrijos nario mokesčiai ir tiksliniai įnašai;
   2. infrastruktūros ir jos priežiūros (aplinkos tvarkymo) mokestis, mokamas kitų asmenų;
   3. pajamos iš Bendrijos turto;
   4. iš Bendros veiklos gautos pajamos;
   5. valstybės ar savivaldybės tikslinės paskirties lėšos;
   6. fizinių ar juridinių asmenų negrąžintinai perduoti pinigai ir kitas turtas;
   7. kitos teisėtai įgytos pajamos.
3. Mokesčiai mokami pinigais. Bendrijos nario mokestis yra kiekvienais Bendrijos finansiniais metais mokamas nustatyto dydžio mokestis. Tiksliniai įnašai gali būti piniginiai ir nepiniginiai. Mokesčiai už einamuosius finansinius metus mokami dalimis pagal Bendrijos pateiktus mokėjimo lapelius.
4. Ne Bendrijos nariai Bendrijos narių susirinkimo nustatyta tvarka atsiskaito už jiems teikiamas paslaugas, moka infrastruktūros ir jos priežiūros (aplinkos tvarkymo) mokestį.
5. Bendrijos nario / ne Bendrijos nario mokestis peržiūrimas kiekvienais Bendrijos finansiniais metais Bendrijos narių susirinkimo metu. Šio susirinkimo sprendimu, Bendrijos nario / ne Bendrijos nario mokestis gali būti keičiamas atsižvelgiant į Bendrijos narių pasiūlymus, patirtas nenumatytas Bendrijos išlaidas bei kitais atvejais, kurie nebuvo ir negalėjo būti žinomi ir/arba numatomi nustatant einamųjų metų Bendrijos nario / ne Bendrijos nario mokesčio dydį.
6. Tiksliniai mokesčiai naudojami Bendrijos narių susirinkimo tvirtinamoje sąmatoje ir ilgalaikiame (metiniame) bendrojo naudojimo atnaujinimo ir priežiūros plane numatytiems darbams, prekėms ar paslaugoms apmokėti.
7. Mokesčių apskaičiavimą, atsižvelgiant į tvirtinamą sąmatą ir ilgalaikį bendrojo naudojimo atnaujinimo ir priežiūros planą, vykdo Bendrijos buhalterinę apskaitą tvarkantis asmuo / įmonė.
8. Bendrijos narių susirinkimo nustatyti mokesčiai privalomi visiems Bendrijos nariams. Gali būti nustatomas tik kitas mokesčių sumokėjimo terminas.
9. Bendrijos narių susirinkimo nustatytos įmokos, infrastruktūros ir jos priežiūros (aplinkos tvarkymo) mokesčiai ne Bendrijos nariams (asmeninis, kurie mėgėjiško sodo teritorijoje įsigyja žemės sklypą ir nepageidauja tapti Bendrijos nariais, išstojusiems iš Bendrijos arba iš jos pašalintiems, taip pat juridiniams asmenims, kurie įsigyja žemės sklypą mėgėjiško sodų teritorijoje) yra privalomi.
10. Bendrijos narių susirinkimo nustatyti mokesčiai turi būti sumokami į Bendrijos sąskaitą.
11. Bendrijos nario / ne Bendrijos nario mokestį, įskaitant bet neapsiribojant, sudaro: atlyginimai, kitos Bendrijos valdymo organų patirtos išlaidos, kurios susidaro vykdant / atliekant Bendrijos visuotinio susirinkimo pavestas pareigas / funkcijas, išlaidos Bendrijos vandeniui išgauti, išlaidos atliekų išvežimui, kelių valymui / remontui, bei kitos tinkamai Bendrijos veiklai reikalingos išlaidos, kurios tvirtinamos Bendrijos narių susirinkime. Ne Bendrijos nariai su Bendrija atsiskaito pagal Bendrijos valdybos pateiktas sąskaitas.
12. Bendrijos nariai / ne Bendrijos nariai gavę Bendrijos išrašytą atsiskaitymo lapelį ar sąskaitą turi atsiskaityti per veną mėnesį po atitinkamo dokumento išrašymo dienos.
13. Bendrijos nariams / ne Bendrijos nariams, nesilaikantiems Bendrijos įstatų, šių taisyklių, nevykdantiems Bendrijos narių visuotinio susirinkimo ir Bendrijos valdymo organo sprendimų, nemokantiems mokesčių, taikomos šios poveikio priemonės:
    1. nesumokėjus nustatytų mokesčių per vieną mėnesį nuo mokėjimo lapelio ar sąskaitos gavimo datos, už kiekvieną uždelstą dieną skaičiuojami 0,04 % dydžio delspinigiai nuo laiku nesumokėtos sumos;
    2. kitos poveikio priemonės numatytos bei patvirtintos Bendrijos narių susirinkimo metu;
    3. pašalinimas iš Bendrijos narių;
    4. kitos LR įstatymuose ir kituose teisės aktuose numatytos priemonės.

**XI. BAIGIAMOSIOS NUOSTATOS**

1. Šios taisyklės yra privalomos visiems mėgėjiško sodo teritorijoje nuosavybės teise priklausančio sodo sklypo savininkams, Bendrijos nariams / ne nariams, poilsiautojams atvykstantiems pas sodo sklypo savininką / savininkus.
2. Bendrijos nariui, kuris asmeniškai ar jo šeimos nariai, nevykdo šių taisyklių reikalavimų ar nevykdo Bendrijos įstatuose įvardintų nario / ne nario pareigų ar nesilaiko LR sodininkų bendrijų įstatymo ar kitų teisės aktų reikalavimų, Bendrijos valdybos ar Bendrijos narių susirinkimo sprendimų gali būti:
   1. pareiškiamas įspėjimas;
   2. taikomas viešas asmens ir veiksmų skelbimas;ardintų nario / ne nario pareigų ar nesilaiko LR sodininkų bendrijų įstatymo ar kitaikomas pašalinimas iš Bendrijos narių;
   3. pareikalauta atlyginti žalą ar atstatyti sugadintą turtą.
3. Bendrijos nariai / ne Bendrijos nariai ir kiti asmenys už veiksmus ar neveikimą, kuriais padaryta žala Bendrijai, Bendrijos nariui ar jo turtui, atsako ir atlygina nuostolius įstatymų ir kitų teisės aktų nustatyta tvarka.
4. Šios taisyklės gali būti keičiamos, koreguojamos, tvirtinamos Bendrijos narių susirinkimo metu.

Taisyklės patvirtintos

2019 m. \_\_\_\_\_\_\_\_ m. \_\_\_\_ d.

Bendrijos narių susirinkime